b"\n_START_ARTICLE_\nJosep Arrau i Barba\n_START_SECTION_\nBiografia\n_START_PARAGRAPH_\nDescendia d'artistes, els seus besavi i avi foren escultors i el seu pare Josep Arrau i Estrada, va ser pintor, deixeble de Pere Pau Monta\xc3\xb1a. La invasi\xc3\xb3 francesa del 1808 oblig\xc3\xa0 als seus pares a abandonar Barcelona i refugiar-se a Reus on l'infant aprengu\xc3\xa9 les primeres lletres i comen\xc3\xa7\xc3\xa0 a dibuixar. La fam\xc3\xadlia va retornar a Barcelona el 1814, i l'any seg\xc3\xbcent, en_NEWLINE_obrir-se els estudis del Col\xc2\xb7legi Trident\xc3\xad, Josep va estudiar-hi dos cursos de gram\xc3\xa0tica llatina. Tot seguit comen\xc3\xa7\xc3\xa0 a aprendre de pintar sota la direcci\xc3\xb3 del seu pare, el qual molt poc temps pogu\xc3\xa9 ensenyar-n'hi, puix moria el 23 de desembre de 1817._NEWLINE_Continu\xc3\xa0 els estudis art\xc3\xadstics a l'Escola de la Llotja i al cap de poc, tamb\xc3\xa9, al taller del pintor Joan Carles Angl\xc3\xa8s, on, amb Ignasi Palmerola, Antoni Falc\xc3\xb3 i Jaume Batlle com a condeixebles, dibuixava, pintava i seguia els estudis de geometria, arquitectura, perspectiva, anatomia i proporci\xc3\xb3. Des del 1819 fins al 1826 segu\xc3\xad constantment els estudis a la Llotja, guanyant els premis trimestrals i anyals i el tercer de pintura. Tamb\xc3\xa9 va rebre lli\xc3\xa7ons de l'escultor Dami\xc3\xa0 Campeny._NEWLINE_Al Col\xc2\xb7legi de Medicina, el curs 1824-1825, va perfeccionar-hi els estudis d'anatomia i, els cursos 1826-1830, hi aprengu\xc3\xa9 qu\xc3\xadmica, corrent al seu c\xc3\xa0rrec, en els exercicis del_NEWLINE_darrer any, l'especialitzaci\xc3\xb3 de \xc2\xabtenyits i pintats d'indianes, fabricaci\xc3\xb3 de colors per a la pintura i restauraci\xc3\xb3 d'obres pict\xc3\xb2riques\xc2\xbb._NEWLINE_Havent entrat com a passant en el despatx del seu oncle Jaume Rigalt i Estrada, Notari de Barcelona,_NEWLINE_determin\xc3\xa0 matricular-se en la carrera notarial i f\xc3\xa9u les proves en el col\xc2\xb7legi corresponent. El 1829 entr\xc3\xa0 com a mestre de dibuix al Col\xc2\xb7legi de les Escoles Pies. El 1831 estudi\xc3\xa0 bot\xc3\xa0nica sota la direcci\xc3\xb3 de Mari\xc3\xa0 de la Pau Graells. Al llarg dels anys 1823 a 1830 havia sempre continuat l'exercici del dibuix, per\xc3\xb2 havia pintat poc del natural, ja que nom\xc3\xa9s havia fet dos retrats de parents seus, alguns altres en miniatura i una composici\xc3\xb3 que obtingu\xc3\xa9 el tercer premi_NEWLINE_de pintura en el Concurs general que obr\xc3\xad l'Escola de Nobles Arts el 1826._NEWLINE_El 1831 viatja a Mil\xc3\xa0, a cas d'uns amics, on rep les lli\xc3\xa7ons d'un professor d'anomenada, Giuseppe Molteni. Comen\xc3\xa7\xc3\xa0 copiant obres del seu nou mestre, per\xc3\xb2 aviat li fou permesa la c\xc3\xb2pia del natural i la pr\xc3\xa0ctica de la restauraci\xc3\xb3 de pintures a la qual Molteni tamb\xc3\xa9 es dedicava. Per raons familiars, en companyia de Francesc Brocea, empr\xc3\xa8n el viatge de tornada el juny de 1832, travessant els Alps, deturant-se a Ginebra, Li\xc3\xb3, Bordeus, Tolosa i Perpiny\xc3\xa0 i arribant a Barcelona al cap d'un mes, instal\xc2\xb7lant tot seguit el seu taller al segon pis d'una casa de la pla\xc3\xa7a de La Ver\xc3\xb2nica on expos\xc3\xa0 tot el que havia fet a Mil\xc3\xa0, i va comen\xc3\xa7ar la pintura de retrats i de composicions en perspectiva._NEWLINE_Fou aleshores quan la Junta de Comer\xc3\xa7 va comandar-li un retrat del rei Ferran VII, vestit amb trajo de Gran Mestre de l'Orde del Tois\xc3\xb3 d'Or que es conserva a la Reial Acad\xc3\xa8mia Catalana de Belles Arts de Sant Jordi. Per a fer els estudis sobre la indument\xc3\xa0ria, an\xc3\xa0 a Madrid on visit\xc3\xa0 sobresortints personalitats entre les quals Bonaventura-Carles Aribau, el general Pastor, el pintor valenci\xc3\xa0 Vicent L\xc3\xb3pez, Sinibald de Mas, el bar\xc3\xb3 de Corbera i Dom\xc3\xa8nec Rouchi, mitjan\xc3\xa7ant el qual va \xc3\xa9sser rebut, el 13 de gener de 1833, per la reina Maria Cristina, qui acced\xc3\xad a posar davant d'Arrau._NEWLINE_L'any seg\xc3\xbcent emprengu\xc3\xa9 el seu segon viatge a It\xc3\xa0lia, i, passant per Marsella i G\xc3\xa8nova,_NEWLINE_es dirig\xc3\xad a Mil\xc3\xa0 on va adquirir tractats de dibuix ornamental i models en guix, compongu\xc3\xa9 un pla de curs elemental en setze lli\xc3\xa7ons. De retorn a Barcelona, visit\xc3\xa0 Ais, Nimes i Montpeller. L'agost de 1837 emprengu\xc3\xa9 un viatge a Val\xc3\xa8ncia per tal d'estudiar les obres dels pintors valencians, i, de tornada, va detenir-se a Tarragona, per con\xc3\xa8ixer els monuments d'aqueixa ciutat._NEWLINE_Entre 1834 i 1866 present\xc3\xa0 diverses mem\xc3\xb2ries a l'Acad\xc3\xa8mia de Ci\xc3\xa8ncies i Arts de Barcelona, de la qual m\xc3\xa9s tard esdevindria president (1866), sobre temes relacionats amb la hist\xc3\xb2ria de l'art, ci\xc3\xa8ncies naturals, o sobre les teories de Chevreul, l'evoluci\xc3\xb3 del daguerreotip, etc. Fou un dels introductors de la pintura rom\xc3\xa0ntica a Catalunya: el seu estil academicista s'express\xc3\xa0 preferentment en el g\xc3\xa8nere del retrat.\n_START_SECTION_\nObres\n_START_PARAGRAPH_\nAlgunes de les seves obres m\xc3\xa9s destacades s\xc3\xb3n els retrats de Dami\xc3\xa0 Campeny, el de Francesc Barret i Druet al Museu Nacional d'Art de Catalunya, i el seu autoretrat, propietat de la Reial Acad\xc3\xa8mia Catalana de Belles Arts de Sant Jordi que es troba en dip\xc3\xb2sit al MNAC. Durant molt temps li fou atribu\xc3\xaft el quadre La Patuleia que representa el mot\xc3\xad popular de 1835 i que ara es considera obra d'Antoni Ferran i Satayol. Aquest quadre es conserva al Museu d'Hist\xc3\xb2ria de Barcelona. Destaca aix\xc3\xad mateix l'\xc3\xbas que fa de la llum al retrat de Joan Agell (Barcelona, Acad\xc3\xa8mia de Ci\xc3\xa8ncies i Arts)._NEWLINE_L'Arxiu Hist\xc3\xb2ric de la Ciutat de Barcelona custodia una part del fons personal de Josep Arrau i Barba."